**ACORD DE CORRESPONSABILITAT EN EL TRACTAMENT DE DADES PERSONALS DEL REGISTRE ELECTRÒNIC D’APODERAMENTS (REPRESENTA)**

**Primer.** La Llei 39/2015, d’1 d’octubre de procediment administratiu comú de les Administracions públiques determina en el seu article 6 que les Comunitats autònomes i les entitats que integren l’Administració local, entre d’altres, han de disposar d’un registre electrònic general d’apoderaments.

**Segon**. El Consorci AOC, d’acord amb les funcions que té encomanades, ha desenvolupat tecnològicament un servei de Registre electrònic d’apoderaments, anomenat REPRESENTA, amb l’objectiu d’oferir una eina a les administracions públiques catalanes que els permeti donar compliment a les previsions de l’art. 6 de la Llei 39/2015, d’1 d’octubre.

**Tercer**. REPRESENTA es configura com un registre electrònic d’apoderaments de caràcter col·laboratiu, en el qual els ens usuaris del servei poden inscriure tant les tipologies de poders reconegudes per la Llei 39/2015, d’1 d’octubre, com les revocacions o renuncies dels apoderaments. El servei també permet als ens usuaris la consulta de l’estat i l’abast de les representacions inscrites.

**Quart**. D’acord amb els arts. 26 del Reglament (UE) 2016/679 del Parlament Europeu i del Consell, de 27 d’abril de 2016, relatiu a la protecció de les persones físiques en relació al tractament de dades personals i a la lliure circulació d’aquestes dades i pel qual es deroga la Directiva 95/46/CE (Reglament general de protecció de dades - RGPD) i 29 de la Llei orgànica 3/2018, de 5 de desembre, de protecció de dades personals i garantia dels drets digitals, quan dos o més responsables determinin conjuntament els objectius i mitjans del tractament, seran considerats corresponsables del tractament i hauran de determinar mitjançant un acord les seves responsabilitats respectives en el compliment de les obligacions imposades en matèria de protecció de dades personals.

Per tot l’exposat, s’acorda aprovar la corresponsabilitat en el tractament de dades de caràcter personal del Registre electrònic d’apoderaments de caràcter col·laboratiu, d’acord amb les següents,

**CONDICIONS DE CORRESPONSABILITAT**

**Primera. Objecte.**

Aquest acord té per objecte regular la corresponsabilitat de **[NOM ENS]** com a ens usuari del Registre electrònic d’apoderaments (REPRESENTA) vers el tractament de dades personals dels interessats.

A efectes del present acord:

1. Són corresponsables del tractament tots els ens usuaris de REPRESENTA.
2. Són interessats els poderdants i representants, és a dir, aquells subjectes que sol·liciten, en nom propi o en representació, la inscripció, revocació o renúncia d’una representació.

**Segona. Objectius i mitjans del tractament**

El tractament de dades personals que es regula en aquest acord té per objectiu:

* Tramitar les sol·licituds d’inscripció de qualsevol de les tipologies d’apoderaments legalment previstes.
* Tramitar les sol·licituds de revocació i renúncia dels apoderaments inscrits.
* Gestionar les sol·licituds de tramitació atesa a efectes d’inscriure les representacions, revocacions o renúncies.
* Consultar l’estat i abast dels apoderaments inscrits.
* Generar documents electrònics justificatius de la consulta al registre, a efectes de la seva incorporació a l’expedient administratiu corresponent com acreditació d’una representació.
* Consultar documentació associada a la inscripció, revocació o renúncia dels apoderaments.

El tractament de dades personals s’efectuarà per mitjans electrònics a través de l’eina de gestió del REPRESENTA i també per mitjà presencial, amb la presentació de sol·licituds en paper.

**Tercera. Dades de caràcter personal tractades pels corresponsables**

Són objecte de tractament per part dels corresponsables les dades de caràcter personals següents:

* Nom i cognoms de poderdant i representant.
* Número de document identificatiu de poderdant i representant.
* Correu electrònic de poderdant i representant.
* Dades de caràcter personal incorporades als poders notarials que sustenten la representació.
* Signatura de les sol·licituds de tramitació atesa.

**Quarta. Obligacions dels corresponsables**

Els corresponsables tenen el deure de complir amb les obligacions següents:

* Fer ús del Registre electrònic d’apoderaments de caràcter col·laboratiu de conformitat amb les condicions generals dels serveis del Consorci AOC i les condicions específiques del servei REPRESENTA.
* Inscriure el registre electrònic d’apoderaments en el registre d’activitats de tractament de dades personals de l’ens usuari, en els termes de la normativa de protecció de dades personals.
* Complir amb el deure d’informació als interessats en matèria de protecció de dades personals.
* Facilitar als interessats l’exercici dels drets d’accés, rectificació, supressió, limitació o oposició reconeguts per la normativa de protecció de dades de caràcter personal, en els termes indicats en aquest acord.
* Adoptar les mesures tècniques i organitzatives apropiades per garantir un nivell de seguretat adequat al risc i demostrar que el tractament és conforme a la normativa de protecció de dades.
* Comunicar possibles violacions de seguretat de dades personals a l’Autoritat Catalana de Protecció de Dades, a la resta de corresponsables del tractament i en el seu cas, a l’interessat o interessats afectats, tot en els termes previstos per la normativa de protecció de dades.
* Designar un delegat de protecció de dades personals.
* Altres que resultin d’obligat compliment en l’àmbit de la normativa de protecció de dades personals.

**Cinquena. Responsabilitats en l’exercici dels drets dels interessats i punt de contacte.**

1. Els interessats podran exercir els drets d’accés, rectificació, supressió, limitació o oposició vers les seves dades personals que constin en el registre electrònic d’apoderaments, davant de qualsevol dels corresponsables de tractament.

Si l’exercici de drets és relatiu a les dades inscrites vers un poder de representació de caràcter general, la resolució de la sol·licitud correspondrà a l’ens usuari que l’hagi rebut.

Si l’exercici de drets és relatiu a les dades inscrites ves un poder de representació per actuar davant d’un ens concret, ja sigui per a qualsevol actuació administrativa o per a la realització de determinats tràmits, la resolució de la sol·licitud correspondrà a l’ens usuari al qual vagi referit el corresponent poder. En cas que l’ens receptor de la sol·licitud sigui diferent de l’ens competent per a la resolució, l’ens receptor enviarà la sol·licitud a l’ens competent en un termini màxim de 48 hores des de la data d’entrada de la petició.

1. Els interessats podran exercici els seus drets per mitjans electrònics o presencialment.

A tal efecte, cada corresponsable informarà dels seus mitjans electrònics i adreça postal a través dels quals els interessats podran exercir els seus drets.

Les adreces que constituiran el punt de contacte dels interessats, es posaran a disposició dels interessats a través de la web del servei REPRESENTA del Consorci AOC (<https://www.aoc.cat/serveis-aoc/representa/>).

**Sisena. Posada a disposició de l’acord a favor dels interessats**

Aquest acord de coresponsabilitat es posarà a disposició dels interessats a través de la web del servei REPRESENTA del Consorci AOC (<https://www.aoc.cat/serveis-aoc/representa/>) i així com a través de les oficines d’assistència en matèria de registre de cada ens usuari.

**Setena. Vigència de l’acord de corresponsabilitat**

Aquest acord de corresponsabilitat estarà vigent des del moment en què l’ens usuari l’aprovi fins que acordi deixar-lo sense efectes.